Materská škola Hozelec, Športová 156/20, 059 11 Hozelec

**SPRÁVA O VÝCHOVNO-VZDELÁVACEJ ČINNOSTI,**

**jej výsledkoch a podmienkach v Materskej škole Hozelec v školskom roku 2021/2022**

**Zriaďovateľ:** *Obec Hozelec, Hlavná 58/27, 059 11 Hozelec*

 *hozelec.obec@gmail.com, tel. číslo: 0905 410 155*

**Pôsobisko:** *Materská škola Hozelec, Športová 156/20, 059 11 Hozelec,*

 *skolkahozelec@gmail.com, tel. číslo: 0903 626 104*

**Vedúci zamestnanec:** *Mgr. Petra Comisso*

**Vedúca ŠJ:** *Alena Príhodová/ Bc. Romana Regitková*

**Pedagogickí zamestnanci:** *Mgr. Monika Budayová*

 *Monika Tothová*

 *Bc. Romana Regitková*

**Prevádzkoví zamestnanci:** *Silvia Budzová*

 *Mária Vojtičková*

 *Ján Rákoci*

**Rada Školy:** *Mgr. Veronika Kacvinská – predseda*

 *Daniela Virostko - člen*

 *PaedDr. Vladimír Vlado - podpredseda*

 *Silvia Budzová - člen*

 *Helena Maniková – člen*

Rada školy sa stretla podľa platného Štatútu 3 x do konca školského roka, čo je uvedené v zápisniciach. Na poslednom stretnutí v júni 2022 bola RŠ predložená správa o VVČ. Zároveň na poslednom stretnutí bola odsúhlasená zmena štatútu RŠ pri MŠ Hozelec a to v obsadení jednotlivých členov. Zmeny sa udiali nasledovne. Zriaďovateľ bude do RŠ delegovať dvoch zástupcov, za rodičov bude v RŠ 1 zástupca.

1. **Údaje o počte detí v školskom zariadení**

V školskom roku 2021/2022 materská škola fungovala ako dvojtriedna s celodennou starostlivosťou. Počet prijatých detí bol 44. V 2. polroku bolo do MŠ prijaté 1 dieťa mladšie ako 3 roky na adaptačný pobyt, čím sa kapacita MŠ naplnia. Do základnej školy nastúpilo 15 detí. V triede „Bublinky“ bolo zapísaných 21 detí a v triede “Hviezdičky“ 24 detí. Prevádzková doba sa v priebehu roka nemenila, ale na základe opatrení MŠVVaŠ SR a odporúčaní nebola ani tento školský rok zriadená „zberná trieda“, čím sa upravovala pracovná doba zamestnancov /príchody a odchody/. V poslednom mesiaci jún 2022 po uvoľnení opatrení a zmien usmernení MŠVVaŠ sa prevádzka MŠ vrátila do pôvodného režimu.

1. **Údaje o výsledkoch hodnotenia**

V školskom roku 2021/2022 sa ako po predchádzajúce roky pracovalo podľa vypracovaného ŠkVP „Hrou k poznávaniu“, ktorý je dopĺňaný schváleným plánom akcií a podujatí na aktuálny školský rok. Pokračovalo sa v krúžku anglického jazyka, ktorý bol zabezpečený vzdelávacou organizáciou Helen Doron počas celého roka. Navštevovali ho deti z Bublinkovej aj Hviezdičkovej triedy. V závere roka bola realizovaná tvorená hodina pre rodičov, kde sa deti prezentovali nadobudnutými vedomosťami a boli odmenené maličkosťami.

Všetky deti sa zapojili do projektu „spolu v pohybe“ – tanečný krúžok, ktorý prebiehal 1x týždenne v doobedňajších hodinách. Krúžok bol vedený odborníčkou na hudobno-pohybovú prípravu detí/tanec, Mgr. Art. Adriánou Rusnákovou. Projekt bol realizovaný po 1.krát, ale stretol sa nie len u detí s veľkým úspechom. Rovnako v závere školského roka bola otvorená hodina pre rodičov, aby aj oni mali informácie o realizácii, priebehu a výsledkoch projektu. Samotný projekt slúžil aj ako súčasť aktualizačného vzdelávania, bol obohacujúcim prvkom výchovno-vzdelávacieho procesu aj pre pedagógov MŠ Hozelec.

V priebehu školského roka sa podarilo zrealizovať kurzy predplaveckej prípravy vo Svite pod vedením plaveckého inštruktora p. Kaňuka. Kurz trval 4 dni a výsledky boli pozitívne, keďže na konci kurzu prekonali všetky deti strach z vody a tak predplavecká príprava splnila svoj účel. Rovnako sa realizovalo aj oboznamovanie s lyžovaním a to v SKI Centre Kubašok – Spišské Bystré. Inštruktáž lyžovania zabezpečovali učiteľky materskej školy Hozelec. Kurz bol 5 dňový, v dopoludňajších hodinách, aby sa rešpektovali psychohygienické požiadavky detí a nebol zanedbaný potrebný čas na regeneráciu. Všetky deti v závere kurzu zvládli samostatne zlyžovať trať v obojstrannom prívrate.

Ako už bolo spomenuté, počas školského roka sa neustále pracovalo podľa plánu akcií, ktorý zodpovedá ŠKVP Hrou k poznávaniu a zakladá si na spolupráci s partnermi výchovy a vzdelávania. Dôkazom toho bolo mnoho aktivít, ktoré boli organizované v spolupráci **s obcou Hozelec** /Deň Zeme, stavanie Mája, Chvíľa pre mamu/, **Klubom dôchodcov** /rozlúčka s MŠ, fašiangové pečenie, výstava ovocia a zeleniny/, **DHZ Hozelec** /deň Sv. Floriána/, **rodičmi** /fašiangy na námestí/ a **starými rodičmi** /Šarkaniáda/. Zážitkové učenie, na ktorom sa zakladá samotný výchovno-vzdelávací proces bol upevnený spoluprácou s lesníkmi pri vychádzkach do prírody, s Legárňou Poprad, kde deti rozvíjali spoluprácu vo dvojici, kreativitu, logické myslenie a matematické predstavy, s divadlom Slniečko a Hoki poki, ktoré poskytli možnosť vnímania príbehov interaktívnou formou.

VVČ bola realizovaná aj formou výletov do prírody v jednotlivých ročných obdobiach, zábavných akcií realizovaných učiteľkami MŠ /Tlačenie kapusty, Mikuláš v MŠ, Farebný týždeň, Rozprávková noc v MŠ, Deň tanca, Deň lesov, Turistika pri vodopádoch, Skákací hrad, Lego deň, Športová Hôrkolympiáda a iné/. Spoluprácu s rodičmi sme sa v závere školského roka pokúsili upevniť spoločnou akciou „Chatovačka“, kde deti strávili noc v Liptovskej Tepličke na chate Vikartovský mlyn a nasledujúce doobedie sa pridali rodičia svojou účasťou na guláši. Akciu sme vyhodnotili ako výbornú, nakoľko je potrebné zapájať rodičov do výchovno-vzdelávacieho procesu.

V školskom roku 2021/2022 sa MŠ Hozelec zapojila do programu „Naša trieda čita“. Nakúpili sa knihy, ktoré obohatili detskú knižnicu predškolákov, zatraktívnili vzťah ku knihám zároveň vytvorili podnet pre rozvíjanie predčítateľskej gramotnosti.

Materská škola sa zapojila aj do edukačného programu „adoptuj kravičku“, ktorý bol celoročný. Deti sa starali o kravičku vypĺňaním úloh. V závere školského roka sme však nevideli výsledky, ktoré by deti motivovali aj naďalej pracovať na tomto projekte.

Materská škola spolupracovala aktívne s CPPPaP Poprad, kde u detí 1 x ročne prebehla logopedická depistáž, testovanie školskej zrelosti a poradenské stretnutie pre rodičov s psychologičkou a logopédkou pred blížiacim sa zápisom detí do ZŠ.

V priebehu školského sa realizovali hospitácie u všetkých pedagógov, podľa plánu vnútornej kontroly školy. Výsledky sú zaznamenané v správach.

P. učiteľky sa vzdelávali prostredníctvom Aktualizačného vzdelávania poskytovaného obcou Hozelec:

* *Počítaj, meraj hravo a s pohybom*
* *Hry na rozvoj psychomotoriky*
* *Hudobno-pohybová príprava v MŠ „Spolu v pohybe“*

Pre potreby individuálneho vzdelávania niektoré p. učiteľky absolvovali webináre a školenia, ktoré slúžili k ich osobnému profesijnému rozvoju. Následné boli aktuálne informácie odovzdané v kolektíve prostredníctvom aktualizačných vzdelávaní – mimo prevádzkových hodín MŠ. K samoštúdiu prispieval aj v tomto roku časopis Predškolská výchova, rozoberajúci aktuálne dianie a problémy vo vzdelávacej a výchovnej oblasti. Pre prácu s deťmi MŠ odoberala časopis Vrabček.

**Závery z analýzy výchovno-vzdelávacej činnosti**

1. Venovať aj naďalej pozornosť zážitkovej forme učenia, realizovať aktivity spojené

 s názornými reálnymi ukážkami, možnosťou aktívneho zapojenia sa.

1. Prihliadať na vývinové špecifiká detí a zohľadňovať to v plánovaní činností na

 jednotlivých úrovniach, spolupracovať v prípade individuálnych požiadaviek detí aj so

psychológom CPPPaP.

1. Pokračovať v rozvíjaní komunikácie, správnej výslovnosti a rečového prejavu, zapájať

sa do programu „Naša trieda číta“, ktorá podporuje predčítateľskú gramotnosť.

1. Klásť dôraz na samostatnosť pri riešení problémových úloh nie len v cielených, ale aj

 spontánnych aktivitách.

1. Aktívne spolupracovať s obcou Hozelec a obecnými zložkami, zo strany pedagógov sa

 aktívnejšie podieľať na akciách realizovaných MŠ, prehlbovať a rozvíjať vzťah k obci

 ako miestu, kde deti vyrastajú.

1. Vo všetkých výchovno-vzdelávacích oblastiach pracovať systematicky s dodržiavaním

 pedagogických zásad, využívaním prizvaných odborníkov na tú ktorú vzdelávaciu

 oblasť /tanec, hudba, šport, remeslá a iné./, realizovať pravidelnú hospitačnú činnosť,

 ale rovnako dať pedagógom priestor pre sebahodnotenie 2x ročne.

1. Venovať dostatočnú pozornosť pohybu, pokračovať v kurzoch korčuľovania, tanečnej

 prípravy, turistike v širšom okolí, vychádzkach a športových podujatiach.

1. Podnecovať pedagógov k samoštúdiu a vzdelávaniu, aby bolo možné napredovať

 v oblasti výchovy a vzdelávania. Aktívne sa zúčastňovať aktualizačného vzdelávania.

1. Spolupracovať s odborníkmi v oblasti psychológie, špeciálno-výchovného poradenstva

 a CCCPaP, pokúsiť sa o pravidelnú logopedickú činnosť v rámci MŠ, organizovať

 poradenské stretnutia pre rodičov.

1. Aktívne spolupracovať s rodičmi nie len pri celoškolských, ale aj mimoškolských

 akciách, poskytovať poradenstvo a rozvíjať partnerský vzťah v spolupráci učiteľ- rodič.

1. **Údaje o priestorových a materiálno-technických podmienkach školy**

Materská škola sa v každom roku snaží zdokonaľovať vybavenosť priestorov v interiéri a exteriéri, aby sa skvalitnili podmienky výchovy a vzdelávania a tiež prevádzkové podmienky. Finančné zdroje používané na revitalizáciu priestorov sú buď z financií od zriaďovateľa alebo OZ Hrou k poznávaniu. P. riaditeľke sa podarilo v priebehu roka získať sponzorské predmety od firiem a inštitúcií /Slovenská Sporiteľna, Reiffeissen banka, Vub banka, Lidl a iné/, predmety a vecné dary sa využívali na odmeňovanie detí počas akcií, alebo pri rozlúčke s predškolákmi.

V rámci externých priestorov boli na ŠD vysadené nové stromy pri príležitosti Dňa Zeme, ale aj rozlúčky s predškolákmi, z financií na predškolákov boli zakúpené záhradné domčeky, ktoré zatraktívnili výchovno-vzdelávací proces ú pobyt vonku. Vo vnútorných priestoroch pribudli do tried nové nábytky, aby sa zatraktívnil opticky aj úložne interný priestor tried. Nábytok bol zakúpený z financií OZ Hrou k poznávaniu.

Zmenili sa aj priestory kancelárie vedúcej ŠJ, kde boli zakúpené úložné police, stôl a stolička.

Kompletnou rekonštrukciou prešla tesne pred začiatkom šk. roka 2021/2022 školská kuchyňa, ktorá bola v havarijnom stave. Financovanie rekonštrukcie zabezpečil obecný úrad Hozelec.

1. **Ďalšie informácie**

V školskom roku 2021/2022 prebiehal výchovno-vzdelávací proces v súlade s požiadavkami predprimárneho vzdelávania a ŠkVP „Hrou k poznávaniu“. Podarilo sa nám viac spolupracovať s partnermi výchovy a vzdelávania MŠ Hozelec a veríme, že spolupráca bude aj v ďalších rokoch napredovať, aby bolo plnohodnotne napĺňané poslanie materskej školy.

V Hozelci, 23. jún 2022 Mgr. Petra Comisso

 riaditeľka MŠ

**Materská škola Hozelec, Športová 156/20, 059 11 Hozelec**

**Vyjadrenie rady školy o predložení správy o VVČ**

Dole podpísaná predsedníčka RŠ pri MŠ Hozelec týmto potvrdzuje, že dňa 23. 6. 2022 na zasadnutí RŠ, bola riaditeľkou MŠ Hozelec predložená správa o výchovno-vzdelávacej činnosti za šk. rok 2021/2022.

Rada školy prerokovala a odporúča zriaďovateľovi **s c h v á l i ť** Správu o výchovno-vzdelávacej činnosti, jej výsledkoch a podmienkach MŠ Hozelec za šk. rok 2021/2022.

V Hozelci, 14. 9. 2022 ..............................................................

 Mgr. Veronika Kacvinská

 predsedníčka Rady školy pri MŠ Hozelec